
(2025/2208(INI))
Το Ευρωπαϊκό Κοινοβούλιο,
–	έχοντας υπόψη την έκθεση της Ευρωπαϊκής Κεντρικής Τράπεζας (ΕΚΤ) για τη χρηματοπιστωτική σταθερότητα, του Νοεμβρίου 2025,
–	έχοντας υπόψη τη σύσταση του Ευρωπαϊκού Συμβουλίου Συστημικού Κινδύνου (ΕΣΣΚ), της 25ης Σεπτεμβρίου 2025, σχετικά με συστήματα έκδοσης σταθερών κρυπτονομισμάτων με συμμετοχή και τρίτων χωρών,
–	έχοντας υπόψη την έκθεση του ΕΣΣΚ, του Οκτωβρίου 2025, με τίτλο «Crypto-assets and decentralised finance — Report on stablecoins, crypto-investment products and multi-function groups» (Κρυπτοστοιχεία και αποκεντρωμένες χρηματοοικονομικές υπηρεσίες — Έκθεση σχετικά με τα σταθερά κρυπτονομίσματα, τα επενδυτικά προϊόντα κρυπτονομισμάτων και τους πολυλειτουργικούς ομίλους),
–	έχοντας υπόψη την έκθεση της Ευρωπαϊκής Αρχής Τραπεζών (ΕΑΤ), του Δεκεμβρίου 2024, με τίτλο «Report on tokenised deposits» (Έκθεση σχετικά με τις καταθέσεις υπό μορφή μαρκών),
–	έχοντας υπόψη τη δημοσίευση Finance & Development του Διεθνούς Νομισματικού Ταμείου, τόμος 62, αριθ. 3, του Σεπτεμβρίου 2025, με τίτλο «Stablecoins and the future of finance» (Τα σταθερά κρυπτονομίσματα και το μέλλον των χρηματοοικονομικών υπηρεσιών),
–	έχοντας υπόψη την έκθεση της Διεθνούς Οργάνωσης Επιτροπών Εποπτείας Χρηματιστηρίων, του Νοεμβρίου 2025, με τίτλο «Tokenization of financial assets» (Μετατροπή χρηματοοικονομικών περιουσιακών στοιχείων σε μάρκες),
–	έχοντας υπόψη την ετήσια οικονομική έκθεση της Τράπεζας Διεθνών Διακανονισμών (ΤΔΔ), του Ιουνίου 2025,
–	έχοντας υπόψη την έκθεση προόδου του Συμβουλίου χρηματοπιστωτικής σταθερότητας, της 22ας Οκτωβρίου 2024, με τίτλο «G20 crypto-asset policy implementation roadmap» (Χάρτης πορείας της G20 για την εφαρμογή της πολιτικής για τα κρυπτοστοιχεία),
–	έχοντας υπόψη την έκθεση προόδου του Συμβουλίου χρηματοπιστωτικής σταθερότητας, της 22ας Οκτωβρίου 2024, με τίτλο «The financial stability implications of tokenisation» (Οι επιπτώσεις της μετατροπής χρηματοπιστωτικών μέσων σε μάρκες στη χρηματοπιστωτική σταθερότητα),
–	έχοντας υπόψη το έγγραφο διαβούλευσης της Τράπεζας της Αγγλίας, της 10ης Νοεμβρίου 2025, με τίτλο «Proposed regulatory regime for sterling-formed systemic stablecoins» (Προτεινόμενο κανονιστικό καθεστώς για τα συστημικά σταθερά κρυπτονομίσματα σε στερλίνες),
–	έχοντας υπόψη την ενημέρωση της Μονάδας Ελέγχου της Οικονομικής Διακυβέρνησης και της ΟΝΕ, του Νοεμβρίου 2025, με τίτλο «Digital assets: EU regulatory framework, market uptake, risks and challenges» (Ψηφιακά περιουσιακά στοιχεία: Κανονιστικό πλαίσιο της ΕΕ, διείσδυση στην αγορά, κίνδυνοι και προκλήσεις»,
–	έχοντας υπόψη το άρθρο 55 του Κανονισμού του,
–	έχοντας υπόψη την έκθεση της Επιτροπής Οικονομικής και Νομισματικής Πολιτικής (A10-0000/2026),
Α.	λαμβάνοντας υπόψη ότι, σύμφωνα με την έρευνα της ΕΚΤ του Νοεμβρίου 2024 για τις προσδοκίες των καταναλωτών, κατά μέσο όρο το 9,7 % των ερωτηθέντων ή κάποιο μέλος του νοικοκυριού τους κατείχε κρυπτονομίσματα, εκ των οποίων το 54 % δήλωσαν ότι κατείχαν κρυπτονομίσματα αξίας κάτω των 1 000 EUR και το 91 % δήλωσαν ότι κατείχαν κρυπτονομίσματα αξίας κάτω των 20 000 EUR·
Β.	λαμβάνοντας υπόψη ότι η συνολική παγκόσμια χρηματιστηριακή αξία των κρυπτοστοιχείων ανήλθε σε 2,03 τρισεκατομμύρια EUR στις 10 Φεβρουαρίου 2026, με μερίδιο αγοράς 12,9 % για τα σταθερά κρυπτονομίσματα, ή 261 δισεκατομμύρια EUR, με βάση ιδιωτικές πηγές δεδομένων·
Γ.	λαμβάνοντας υπόψη ότι τα περιουσιακά στοιχεία υπό μορφή μαρκών αντιπροσώπευαν περίπου το 1 % των παγκόσμιων ψηφιακών περιουσιακών στοιχείων τον Φεβρουάριο του 2026, μερίδιο που αυξάνεται ραγδαία, με βάση μη εναρμονισμένες ιδιωτικές πηγές δεδομένων·
Δ.	λαμβάνοντας υπόψη ότι το 2025 το παγκόσμιο εργατικό δυναμικό στον τομέα των κρυπτοστοιχείων ανήλθε σε περισσότερους από 1,6 εκατομμύρια επαγγελματίες, εκ των οποίων η ΕΕ φιλοξενεί μεγάλο αλλά μειούμενο μερίδιο, με βάση ιδιωτικές πηγές δεδομένων·
Ε.	λαμβάνοντας υπόψη ότι το άρθρο 2 παράγραφος 1 του κανονισμού (ΕΕ) 2022/858[footnoteRef:2]1 ορίζει την «τεχνολογία κατανεμημένου καθολικού» ή «DLT» ως την «τεχνολογία που καθιστά δυνατή τη λειτουργία και τη χρήση κατανεμημένων καθολικών»· λαμβάνοντας υπόψη ότι το άρθρο 2 παράγραφος 2 ορίζει το «κατανεμημένο καθολικό» ως «αποθετήριο πληροφοριών που τηρεί αρχεία συναλλαγών και το οποίο διαμοιράζεται και συγχρονίζεται μεταξύ ενός συνόλου κόμβων δικτύου DLT, με τη χρήση μηχανισμού συναίνεσης»· [2: 1 Κανονισμός (ΕΕ) 2022/858 του Ευρωπαϊκού Κοινοβουλίου και του Συμβουλίου, της 30ής Μαΐου 2022, σχετικά με ένα πιλοτικό καθεστώς για υποδομές της αγοράς που βασίζονται σε τεχνολογία κατανεμημένου καθολικού και την τροποποίηση των κανονισμών (ΕΕ) αριθ. 600/2014 και (ΕΕ) αριθ. 909/2014 και της οδηγίας 2014/65/ΕΕ (ΕΕ L 151 της 2.6.2022, σ. 1, ELI: http://data.europa.eu/eli/reg/2022/858/oj).] 

ΣΤ.	λαμβάνοντας υπόψη ότι ο κανονισμός (ΕΕ) 2023/1114 για τις αγορές κρυπτοστοιχείων[footnoteRef:3]2 (MICA) θεσπίζει ένα εναρμονισμένο πλαίσιο στην ΕΕ για τα κρυπτοστοιχεία, κάνοντας διάκριση μεταξύ τριών βασικών κατηγοριών, δηλαδή των μαρκών ηλεκτρονικού χρήματος, οι οποίες επιδιώκουν τη διατήρηση σταθερής αξίας με αναφορά στην αξία ενός επίσημου νομίσματος, των μαρκών με αναφορά σε περιουσιακά στοιχεία, οι οποίες επιδιώκουν τη διατήρηση σταθερής αξίας με αναφορά σε άλλη αξία ή δικαίωμα ή συνδυασμό αυτών, συμπεριλαμβανομένου ενός ή περισσότερων επίσημων νομισμάτων, και άλλων κρυπτοστοιχείων, δηλαδή ψηφιακής αναπαράστασης αξίας ή δικαιώματος που μπορεί να μεταβιβαστεί και να αποθηκευτεί ηλεκτρονικά, με χρήση τεχνολογίας κατανεμημένου καθολικού ή παρόμοιας τεχνολογίας, και δεν εμπίπτουν στις άλλες κατηγορίες· [3: 2 Κανονισμός (ΕΕ) 2023/1114 του Ευρωπαϊκού Κοινοβουλίου και του Συμβουλίου, της 31ης Μαΐου 2023, για τις αγορές κρυπτοστοιχείων και για την τροποποίηση των κανονισμών (ΕΕ) αριθ. 1093/2010 και (ΕΕ) αριθ. 1095/2010 και των οδηγιών 2013/36/ΕΕ και (ΕΕ) 2019/1937 (ΕΕ L 150 της 9.6.2023, σ. 40, ELI: http://data.europa.eu/eli/reg/2023/1114/oj).] 

Ζ.	λαμβάνοντας υπόψη ότι ο κανονισμός MICA, στο άρθρο 2 παράγραφος 4, εξαιρεί από το πεδίο εφαρμογής του τα κρυπτοστοιχεία που χαρακτηρίζονται ως χρηματοπιστωτικά μέσα, καταθέσεις, χρηματικά ποσά, τιτλοποιήσεις, ασφαλιστικά ή συνταξιοδοτικά προϊόντα σύμφωνα με την ισχύουσα νομοθεσία της ΕΕ, ώστε να διασφαλίζεται ότι τα εν λόγω κρυπτοστοιχεία εξακολουθούν να υπόκεινται στα σχετικά ειδικά ανά τομέα νομοθετικά πλαίσια και να αντικατοπτρίζεται το μοντέλο εποπτείας βάσει προϊόντων της νομοθεσίας της ΕΕ για τις χρηματοπιστωτικές υπηρεσίες·
Η.	λαμβάνοντας υπόψη ότι η κανονιστική προσέγγιση στις Ηνωμένες Πολιτείες παραμένει στο στάδιο της ανάπτυξης και ότι οι υπεύθυνοι χάραξης πολιτικής και οι ρυθμιστικές αρχές των ΗΠΑ αναφέρονται γενικά σε «ψηφιακά περιουσιακά στοιχεία», τα οποία συνήθως θεωρείται ότι περιλαμβάνουν κρυπτογραφικά ψηφιακές αναπαραστάσεις αξίας ή δικαιωμάτων που διασφαλίζονται σε κατανεμημένο καθολικό, συμπεριλαμβανομένων των κρυπτονομισμάτων, των σταθερών κρυπτονομισμάτων και ορισμένων μέσων υπό μορφή μαρκών·
Επισκόπηση
1.	υποστηρίζει τον μακροπρόθεσμο στόχο μιας συστημικής, βασισμένης στις δραστηριότητες και τεχνολογικά ουδέτερης προσέγγισης για το κανονιστικό πλαίσιο της ΕΕ για τις χρηματοπιστωτικές υπηρεσίες·
2.	τονίζει ότι η εμφάνιση νέων τεχνολογιών θέτει νέες προκλήσεις για το κανονιστικό και εποπτικό πλαίσιο·
3.	υπογραμμίζει τις δυνητικές ικανότητες καινοτομίας και συνδεσιμότητας των κρυπτογραφικά ασφαλών κατανεμημένων καθολικών και παρόμοιων τεχνολογιών για υποδομές χρηματοπιστωτικών υπηρεσιών, τόσο εντός της ΕΕ όσο και για τον παγκόσμιο ρόλο της ΕΕ·
Κρυπτοστοιχεία
4.	τονίζει τη σημασία της ενίσχυσης των ικανοτήτων δεδομένων, ιδίως όσον αφορά τη μόχλευση στον κλάδο των κρυπτοστοιχείων και τις διασυνδέσεις με τον τομέα των μη τραπεζικών χρηματοπιστωτικών ιδρυμάτων·
5.	καλεί την ΕΑΤ, την Ευρωπαϊκή Αρχή Κινητών Αξιών και Αγορών, την Αρχή για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, την Ευρωπαϊκή Αρχή Ασφαλίσεων και Επαγγελματικών Συντάξεων, τις εθνικές αρμόδιες αρχές, την ΕΚΤ και το ΕΣΣΚ να ενισχύσουν τον εποπτικό διάλογο σχετικά με τους σημαντικούς πολυλειτουργικούς ομίλους· υπογραμμίζει την ανάγκη ευθυγράμμισης του πλαισίου πολιτικής του κανονισμού MICA για τους σημαντικούς μη τραπεζικούς πολυλειτουργικούς ομίλους·
6.	εκφράζει τη λύπη του για τον ρόλο που διαδραματίζουν τα κρυπτοστοιχεία στην παράκαμψη των κανονισμών και των κυρώσεων για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας· τονίζει τη σημασία της εξεύρεσης καλύτερης ισορροπίας μεταξύ της ιδιωτικότητας και της διαφάνειας όσον αφορά τα πρότυπα για τη γνώση της ταυτότητας των πελατών και την παρακολούθηση των πληρωμών·
Μετατροπή σε μάρκες (tokenisation)
7.	σημειώνει ότι η αιτιολογική σκέψη 3 του κανονισμού (ΕΕ) 2022/858 ορίζει τη «μετατροπή χρηματοπιστωτικών μέσων σε μάρκες» (tokenisation) ως την ψηφιακή αναπαράσταση χρηματοπιστωτικών μέσων σε κατανεμημένα καθολικά ή την έκδοση παραδοσιακών κατηγοριών περιουσιακών στοιχείων υπό μορφή μαρκών που τους επιτρέπει να εκδίδονται, να αποθηκεύονται και να μεταβιβάζονται σε κατανεμημένο καθολικό·
8.	εκφράζει την ικανοποίησή του για τα δυνητικά οφέλη της μετατροπής χρηματοπιστωτικών μέσων σε μάρκες για τη διαπραγμάτευση χρηματοοικονομικών περιουσιακών στοιχείων, όπως η αυξημένη αποτελεσματικότητα και διαφάνεια, επισημαίνοντας παράλληλα ότι τα τρωτά σημεία της θα πρέπει να παρακολουθούνται· υποστηρίζει την ΤΔΔ στη διασυνοριακή συνεργασία στον τομέα των πληρωμών·
9.	σημειώνει τις εν εξελίξει συζητήσεις για το πιλοτικό καθεστώς DLT·
Σταθερά κρυπτονομίσματα (stablecoins)
10.	σημειώνει ότι τα σταθερά κρυπτονομίσματα μπορούν να εμπίπτουν σε δύο κατηγορίες βάσει του νομικού πλαισίου του κανονισμού MICA, ως μάρκες με αναφορά σε περιουσιακά στοιχεία και ως μάρκες ηλεκτρονικού χρήματος·
11.	σημειώνει ότι τα σταθερά κρυπτονομίσματα είναι μια μορφή δημιουργίας ιδιωτικού χρήματος και ότι η οικονομική λειτουργία τους παρουσιάζει ομοιότητες με τις συναλλαγματικές ισοτιμίες, τα αμοιβαία κεφάλαια της χρηματαγοράς και τις τράπεζες περιορισμένων δυνατοτήτων· τονίζει, ωστόσο, ότι ο κανονισμός MICA απαγορεύει στους εκδότες μαρκών ηλεκτρονικού χρήματος και στους παρόχους υπηρεσιών κρυπτοστοιχείων να χορηγούν άμεσα ή έμμεσα τόκους σε σχέση με μάρκες ηλεκτρονικού χρήματος, και ότι τα σταθερά κρυπτονομίσματα δεν έχουν άμεση πρόσβαση σε κεντρικές τράπεζες και δεν υπόκεινται σε δημόσιες εγγυήσεις καταθέσεων· σημειώνει τον κίνδυνο υποτίμησης των σταθερών κρυπτονομισμάτων·
12.	αναγνωρίζει την έλλειψη ασφάλειας δικαίου στο νομικό σύστημα της ΕΕ όσον αφορά τη δυνατότητα πολλαπλής έκδοσης σταθερών κρυπτονομισμάτων από οντότητες της ΕΕ και οντότητες εκτός ΕΕ, σε περίπτωση που τα ψηφιακά σταθερά κρυπτονομίσματα που εκδίδονται από τις δύο οντότητες είναι πλήρως ανταλλάξιμα και μη διακριτά· καλεί την Επιτροπή να υποβάλει επειγόντως νομοθετική πρόταση για το θέμα αυτό, ώστε να διασφαλιστεί η ασφάλεια δικαίου και να παρασχεθούν ισχυρές διασφαλίσεις προληπτικής εποπτείας, ισχυρές ρυθμίσεις συνεργασίας και ενισχυμένα πρωτόκολλα διαχείρισης κρίσεων·
Άλλες πτυχές
13.	υπογραμμίζει ότι η διαλειτουργικότητα είναι ζωτικής σημασίας στον ψηφιακό χρηματοοικονομικό τομέα, καθώς απαιτεί, για παράδειγμα, φορητά και επαληθεύσιμα διαπιστευτήρια ταυτότητας ως συνιστώσες διευκόλυνσης των υποδομών διαδικτυακής αγοράς· τονίζει ότι οι προσεγγίσεις που χρησιμοποιούν κωδικούς αναγνώρισης νομικών οντοτήτων/επαληθεύσιμους κωδικούς αναγνώρισης νομικών οντοτήτων πρέπει να αξιολογούνται ως εργαλεία σε επίπεδο υποδομής·
14.	σημειώνει τις εν εξελίξει συζητήσεις για το ψηφιακό ευρώ·
15.	εκφράζει τη λύπη του για την εξάρτηση της ΕΕ από παρόχους υπηρεσιών εκτός ΕΕ για υποδομές DLT· τονίζει ότι ο χειρισμός των ψηφιακών περιουσιακών στοιχείων από την κυβέρνηση των ΗΠΑ θα πρέπει να παρακολουθείται με σύνεση·
16.	σημειώνει τις εν εξελίξει συζητήσεις σχετικά με την εποπτεία των παρόχων υπηρεσιών κρυπτοστοιχείων·
°
°	°
17.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[bookmark: _Toc256000001]ΑΙΤΙΟΛΟΓΙΚΗ ΕΚΘΕΣΗ
Στην παρούσα έκθεση εξετάζεται ο αντίκτυπος της ανάπτυξης των ψηφιακών περιουσιακών στοιχείων στον τομέα των χρηματοπιστωτικών υπηρεσιών και οι συνέπειες της εξέλιξης αυτής για το κανονιστικό πλαίσιο. Τα ψηφιακά περιουσιακά στοιχεία αναφέρονται γενικά σε οποιαδήποτε ψηφιακή αναπαράσταση αξίας που καταγράφεται σε ένα κρυπτογραφικά ασφαλές κατανεμημένο καθολικό. 
Ορισμένες αρχές είναι χρήσιμες ως σημείο εκκίνησης. Ο στόχος πρέπει να είναι μια οπτική που να καλύπτει όλο το σύστημα, να βασίζεται στις δραστηριότητες και να είναι τεχνολογικά ουδέτερη. Αν και τα κατανεμημένα καθολικά μπορούν να αναδιαμορφώσουν την χρηματοοικονομική υποδομή, δεν αλλάζουν καμία οικονομική λειτουργία, όπως η διαπραγμάτευση, η εκκαθάριση και ο διακανονισμός. Οι νέες τεχνολογίες συνοδεύονται πάντα από νέες προκλήσεις. Το κανονιστικό πλαίσιο δύσκολα μπορεί να χαρακτηριστεί τεχνολογικά ουδέτερο για όλες τις μελλοντικές εξελίξεις και πρέπει να προσαρμοστεί στη μεταβαλλόμενη πραγματικότητα. Πρέπει να επιτύχει μια ισορροπία μεταξύ της προώθησης της καινοτομίας και της αποτροπής υπερβολικού χώρου για ρυθμιστικό αρμπιτράζ.
Η ΕΕ έχει θεσπίσει νομοθεσία που διαμορφώνει ένα πλαίσιο για τα κρυπτοστοιχεία στον κανονισμό (ΕΕ) 2023/1114 για τις αγορές κρυπτοστοιχείων (MICA). Τα κρυπτοστοιχεία που χαρακτηρίζονται ως χρηματοπιστωτικά μέσα βάσει της ισχύουσας ενωσιακής νομοθεσίας εξακολουθούν να υπόκεινται στα σχετικά τομεακά νομοθετικά πλαίσια. 
Αφενός, εξακολουθούν να υφίστανται αρκετοί κίνδυνοι για τον τομέα των ψηφιακών περιουσιακών στοιχείων. Από μακροπροληπτική άποψη, πρέπει να ενισχυθούν οι δυνατότητες συλλογής δεδομένων, ώστε να αποκτηθεί καλύτερη εικόνα των χρηματοοικονομικών κινδύνων και της αλληλεξάρτησης με άλλα τμήματα των χρηματοοικονομικών υπηρεσιών. Οι πολυλειτουργικοί όμιλοι που δημιουργούν συνδέσμους μεταξύ διαφορετικών τύπων κρυπτονομισμάτων πρέπει να υπόκεινται σε έλεγχο. Τα κρυπτονομίσματα εξακολουθούν επίσης να χρησιμοποιούνται πολύ συχνά για την παράκαμψη των κανονισμών και των κυρώσεων για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Ένας τομέας των σταθερών κρυπτονομισμάτων που χρήζει νομικής σαφήνειας είναι το θέμα των πολλαπλών εκδόσεων, το οποίο τέθηκε στο προσκήνιο μόνο μετά τη θέσπιση του κανονισμού MICA. 
Από την άλλη πλευρά, η χρήση κατανεμημένων καθολικών στον τομέα των χρηματοπιστωτικών υπηρεσιών θα μπορούσε να ενισχύσει την αποδοτικότητα και τη συνδεσιμότητα, μεταξύ άλλων πλεονεκτημάτων. Η μετατροπή χρηματοπιστωτικών μέσων σε μάρκες επιτρέπει επίσης τη χρήση τεχνολογίας κατανεμημένου καθολικού για υφιστάμενα χρηματοοικονομικά περιουσιακά στοιχεία, με δυνατότητα μείωσης του κόστους και βελτίωσης της διαφάνειας. Θα πρέπει να υιοθετηθεί μια προσέγγιση που θα εμπεριέχει δοκιμές και σφάλματα για να διαπιστωθούν τα πλεονεκτήματα, ενώ τα ευάλωτα σημεία θα πρέπει να παρακολουθούνται.
Τέλος, το μέλλον του ψηφιακού χρηματοοικονομικού τομέα δεν διαμορφώνεται μόνο στην Ευρώπη. Είναι επιτακτική ανάγκη για την Ευρώπη να συμμετάσχει στον παγκόσμιο διάλογο. Τόσο από την άποψη της διαχείρισης κινδύνων όσο και από την άποψη του μετασχηματισμού των χρηματοπιστωτικών υποδομών, θα είναι αναγκαίο να συζητηθούν η συνεργασία, τα πρότυπα, η διασύνδεση, η ισοδυναμία και οι κανονιστικές απαιτήσεις.

